ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ Ո Ր Ո Շ ՈՒ Մ

-- 2024 թվականի N - Լ

ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԷԼԵԿՏՐԱԿԱՆ ՇԱՐԺՈՒՆԱԿՈՒԹՅԱՆ ԶԱՐԳԱՑՄԱՆ ՌԱԶՄԱՎԱՐՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ

Ղեկավարվելով Հայաստանի Հանրապետության Սահմանադրության 146-րդ հոդվածի 2-րդ մասով և հիմք ընդունելով «Կառավարության կառուցվածքի և գործունեության մասին» օրենքի 11-րդ հոդվածի 8-րդ մասը, ինչպես նաև առաջնորդվելով ՀՀ կառավարության 18․08․2021թ․ N 1363-Ա որոշմամբ, Հայաստանի Հանրապետության կառավարությունը որոշում է․

1․ Հաստատել Հայաստանի Հանրապետությունում էլեկտրական շարժունակության զարգացման ռազմավարությունը` համաձայն հավելվածի:

 2․ Հայաստանի Հանրապետության շրջակա միջավայրի նախարարին՝ ապահովել Հայաստանի Հանրապետությունում էլեկտրական շարժունակության զարգացման ռազմավարությամբ սահմանված գործողությունների կատարման առաջընթացի վերաբերյալ տարեկան հաշվետվությունների ներկայացումը Հայաստանի Հանրապետության կառավարության քննարկմանը (ոչ ուշ քան յուրաքանչյուր հաշվետու տարվան հաջորդող տարվա առաջին եռամսյակի ավարտը):

 ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏ Ն․ ՓԱՇԻՆՅԱՆ

ՀԻՄՆԱՎՈՐՈՒՄ

«Հայաստանի Հանրապետությունում էլեկտրական շարժունակության զարգացման Ռազմավարությունը հաստատելու մասին» Հայաստանի Հանրապետության կառավարության որոշման ընդունման

**1․ Անհրաժեշտությունը**

Հայաստանի Հանրապետության վրա կլիմայի փոփոխության բացասական ազդեցությունը վերջին տասնամյակների ընթացքում հիմնականում արտահայտվում է ջերմաստիճանի նշանակալից բարձրացմամբ և տեղումների նվազմամբ: Չնայած այն հանգամանքին որ երկիրն արդեն իսկ գտնվում է տարածաշրջանի առավել խոցելի պետությունների շարքում՝ վերջինիս էկոհամակարգերի, տնտեսության և բնակչության խոցելիությունը շարունակելու է վատթարանալ՝ ջերմաստիճանի աճի տենդենցի պահպանմամբ պայմանավորված: Հետևաբար, կլիմայի հարմարվողականության քաղաքականություններն ու միջոցառումները առանձնահատուկ նշանակություն ունեն պետության կողմից սոցիալական և տնտեսական զարգացման նպատակներին հասնելու տեսանկյունից և, միաժամանակ, որպես զարգացող Կողմ երկիր ՀՀ-ն պետք է շարունակի ընդլայնել մեղման ջանքերը՝ ջերմոցային գազերի արտանետումների լայնածավալ նվազեցումների ապահովման նպատակով:

Համաձայն ՀՀ ՋԳ գույքագրման վերջին հաշվետվության (2017), ավտոմոբիլային տրանսպորտը հանդիսանում է ՋԳ արտանետումների առաջատար աղբյուրը (մոտ 25%) էներգետիկ ոլորտում, որը ջերմոցային գազերի արտանետումների ամենամեծ արտադրողն է (ՀՀ ընդհանուր ծավալի 66.7%-ը)։ 2017 թվականին վառելիքի այրումից ՋԳ արտանետումների ավելի քան 83%-ը առաջացել է բնական գազից: Դա պայմանավորված է տրանսպորտում բնական գազի լայնածավալ և աճող կիրառմամբ: Արդյունքում, ավտոմոբիլային տրանսպորտից արտանետումները շարունակաբար աճել են 2000 թվականից ի վեր՝ 2000–2017 թվականներին ճանապարհային տրանսպորտի արտանետումները աճել են մոտ 150%-ով՝ պայմանավորված երթևեկության ծավալների նշանակալից աճով:

Կառավարությունն իր հնգամյա՝ 2021-2026թթ գործունեության ծրագրով գերակա է ճանաչել էլեկտրական շարժունակության զարգացումն ու բարենպաստ էկոհամակարգի ձևավորումը: Առաջնորդվելով այս սկզբունքով և ի կատարումն իր հանձնառությունների՝ ՀՀ կառավարությունը մշակել և ներկայացնում է Հայաստանում էլեկտրական շարժունակության զարգացման ռազմավարությունը: Դրա իրականացումը դրական ազդեցություն կունենա տնտեսական աճի, սոցիալա- կան բարեկեցության, շրջակա միջավայրի պահպանման և անվտանգության բարելավման տեսանկյունից:

**2․ Ընթացիկ իրավիճակը**

Վերջին տարիների ընթացքում իրականացված մի շարք ուսումնասիրություններ ներկայացնում են Հայաստանի Հանրապետությունում տրանսպորտի ոլորտի և շուկայի ներկա իրավիճակը, ինչպես նաև տրանսպորտային համակարգի արդիականացման և ամբողջ երկրում հասարակական շարժունակության

հասանելիության ապահովմանն ուղղված մարտահրավերներն ու լուծումները: Այսպես, 2007 թվականից մինչև 2020 թվականն ընկած ժամանակահատվածում տրանսպորտային միջոցների թվի կտրուկ աճ է արձանագրել ինչպես բացարձակ թվով (ընդհանուր առմամբ 127%), այնպես էլ 1,000 բնակչին ընկնող տրանսպորտային միջոցների քանակով՝ 96 մեքենա 2007 թվականին, 2020 թվականի 217-ի դիմաց:

Հասարակական տրանսպորտի ենթակառուցվածքի անբավարար լինելու պատճառով ՀՀ-ում բոլոր ճանապարհային տրանսպորտային միջոցների մոտ 90%- ը կազմում են ավտոմեքենաները, ամենագնացները, ֆուրգոնները և թեթև քառանիվ բեռնատարները: ՋԳ արտանետումների ավելի մեծ ծավալով և արտանետումների սահմանափակ հսկողությամբ ավելի հին մեքենաները գերադասվում են սպառողների կողմից՝ բնակչության ցածր եկամուտների պատճառով:

Ցածր խոնավությամբ երկրի կլիման ապահովում է տրանսպորտային միջոցների ավելի լավ պահպանումը և երկարաձգում է դրանց շահագործման ժամկետը: Վերջին միտումները ցույց են տալիս, որ 2 տարեկանից ավելի նոր մեքենաները ավելացրել են իրենց շուկայական մասնաբաժինը մինչև 2% (միայն նոր գրանցումներ)՝ համեմատած 2008-ի 1%-ից ցածրի հետ: Այնուամենայնիվ, 2019 թվականին 16 տարի և ավելի հին թեթև տրանսպորտային միջոցների մասնաբաժինը ընդհանուր թվից կազմել է 62%։

**3․ Ռազմավարության թիրախները**

Ռազմավարությունը խարսխված է մինչև 2030 թվականը հետևյալ քաղաքականության թիրախների իրականացման ապահովման շուրջ՝

1․ Էլեկտրական մեքենաների քանակը հասցնել մինչև 50,0001 միավոր,

2․ Միջպետական ճանապարհներին կից տեղադրված գերարագ լիցքավորման կայանների քանակը հասցնել մինչև 300 միավոր,

3․ Աջակցել յուրաքանչյուր մարզում էլեկտրական մեքենաների տեխնիկական սպասարկման առնվազն 1 կենտրոնի ստեղծմանը,

4․ Աջակցել էլեկտրական մեքենաների հավաքման առնվազն 1 արտադրության հիմնադրմանը,

5․ Հասցնել էլեկտրական մեքենաների լիցքավորիչների տեղական արտադրությունների քանակն առնվազն մինչև 3 արտադրության,

6․ Ապահովվել պետական կառավարման, տարածքային կառավարման և տեղական ինքնակառավարման մարմինների տնօրինության տակ գտնվող ավտոպարկի առնվազն 50%-ով էլեկտրական մեքենաներով հագեցվածություն,

7․ Նպաստել էլեկտրական մեքենաների մարտկոցների (e-waste) վերամշակման առնվազն 1 արտադրության ստեղծմանը։

1. Որը կկ ազ մի ընդհ ան ու ր մ ար դատար մեքեն ան երի մոտ7 տո կոսը

**4․ Ակնկալվող արդյունքը**

Նախագծի ընդունմամբ ակնկալվող արդյունքներն են ՝

* Էլեկտրական շարժունակության զարգացման Ռազմավարության իրականացմանն ուղղված գործողությունների, անհրաժեշտ ինստիտուցիոնալ և ռեսուրսային հենքի, ինչպես նաև՝ մոնիթորինգի, գնահատման և պարբերական վերանայման մոտեցումների հստակ սահմանում,
* Էլեկտրական շարժունակության զարգացման Ռազմավարության իրականացման ֆինանսավորման արդյունավետ գնահատման, հավաքագրման, ընդլայնման և կիրառման ներդրված համակարգեր՝ կյանքի կոչելու Ռազմավարության իրականացման ծրագրում առանձնացված առաջնահերթ գործողությունները:
* Էլեկտրական շարժունակության զարգացման Ռազմավարությունով հռչակված հավակնությունները երաշխավորելու նպատակով նույնականացված լրացուցիչ ներդրումային ծրագրեր:

**5․ Ներգրավված կազմակերպությունները**

Նախագծի մշակումն ապահովվել է Շրջակա միջավայրի նախարարությունը՝ Բնապահպանական ծրագրերի իրականացման գրասենյակ ՊՀ-ի կողմից իրականացվող և Գլոբալ էկոլոգիական հիմնադրամի ու ՄԱԿ-ի բնապահպանական ծրագրի ֆինանսավորմամբ իրականացվող «Անցում էլեկտրական շարժունակությանը հայաստանում» ծրագրի շրջանակներում:

**6․ Փոխկապակցվածությունն այլ կարգավորող փաստաթղթերի և ինստիտուցիոնալ պայմանավորվածությունների հետ**

Ռազմավարության մշակման անհրաժեշտությունն ու դրանով առաջադրվող թիրախները սահմանվել են հետևյալ ազգային փաստաթղթերով՝

* Հայաստանի Հանրապետության Ցածր արտանետումներով զարգացման երկարաժամկետ ռազմավարություն (մինչև 2050 թվական) – այն տրանսպորտային ոլորտում որպես գերակա ուղղություն է ճանաչում էլեկտրական տրանսպորտային միջոցների ներդրումը: Միջոցառումներով սցենարի համաձայն՝ մինչև 2030 թ. ակնկալվում է Հայաստան ներմուծել 50,000 նոր էլեկտրական մեքենա: Մինչև 2050 թ. նախատեսվում է աստիճանաբար էլեկտրական մեքենաների քանակը հասցնել 200,000-ի։ Լրացուցիչ միջոցառումներով սցենարի համար առաջարկվում է 400,000 էլեկտրական մեքենաների ավելացումը մինչև 2050թ:
* Էներգետիկ ոլորտի զարգացման ռազմավարություն (մինչև 2040 թվական) - կարևորվում է տրանսպորտի ոլորտում էլեկտրական տրանսպորտային միջոցների ծավալի շեշտակի աճը՝ հանածո վառելիքի սպառումը նվազեցնելու համար:
* 2022-2030թթ**․**Էներգախնայողության և վերականգնվող էներգիայի ծրագիր և դրա իրականացման պլանը/ժամանակացույցը - նախատեսում է մինչև 2024թ․

իրականացվելիք կոնկրետ միջոցառումներ՝ 2030 և 2040թթ․ թիրախների իրագործման համար: Ռազմավարությունը նախատեսում է մշակել էլեկտրական տրանսպորտային միջոցների խթանման և լիցքավորման ցանցի ընդլայնման հայեցակարգ:

* Հայաստանի Հանրապետության կառավարության ծրագիր 2021-2026 թվականների համար - նախատեսում է մինչև 2026 թվականը հասցնել էլեկտրական տրանսպորտային միջոցների մասնաբաժինը ընդհանուր տրանսպորտային միջոցների քանակի մեջ մինչև 10%:

**7․ Նախագծի ընդունման առնչությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացումների կամ նվազեցումների վերաբերյալ**

Ռազմավարությամբ նախատեսված միջոցառումների ֆինանսավորումը նախատեսում է հիմնականում իրականացնել կլիմայական հիմնադրամներից և բազմակողմանի զարգացման բանկերից ներգրավված կանաչ ֆինանսավորմամբ:

Միաժամանակ, ներկայացված հետևյալ առաջնահերթ միջոցառումների հնարավոր ազդեցությունը պետական բյուջեի վրա ներկայացվում է ստորև՝

1․ Պետական միջոցներից իրականացնել ներքին այրման շարժիչով սեփական մեքենան վաճառած և վարկային միջոցներով նոր էլեկտրական մեքենա (մինչև 10,000,000 ՀՀ դրամ արժողությամբ) գնել ցանկացող քաղաքացիներին վարկային տոկոսի մինչև 5% սուբսիդավորում;

Ռազմավարությամբ առաջարկվող թիրախ՝ 50,000 ԷՏՄ:

Հնարավոր ազդեցություն բյուջեի վրա՝ 30 մլրդ ՀՀ դրամ

2․ Էլ շարժունակության ոլորտում ներդրումային գործունեություն իրականացնող ընկերությունների համար իրականացնել վարկային տոկոսի սուբսիդավորում (տարեկան 3%-ի չափով) և նպատակային դրամաշնորհների հատկացում 2 մլրդ ՀՀ դրամից ավել արժողությամբ ներդրումային ծրագրերի համար, որոնք միտված են՝ գերարագ լիցքավորման կայանների ցանցի ստեղծմանը, ինչպես նաև էլեկտրական մեքենաների և դրանց բաղադրիչների արտադրությանը:

Ռազմավարությամբ առաջարկվող թիրախ՝ 3 ծրագիր:

Հնարավոր ազդեցություն բյուջեի վրա՝ 250 մլն ՀՀ դրամ

Այսպիսով, Ռազմավարության իրականացումը կավելացնի ՀՀ պետական բյուջեի ծախսային մասը 30 մլրդ 250 մլն ՀՀ դրամի չափով 6 տարվա ընթացքում (միջինը՝ տարեկան 5 մլրդ 042 մլն ՀՀ դրամ):